Veebipõhise õppematerjali loomine koosneb mitmest etapist - planeerimine, materjali kogumine ja loomine, veebimaterjali ülesse panek. Peale veebiõppega alustamist tuleb kindlasti ette jooksvaid probleeme, mida töö käigus on vaja lahendada ning veebikursuse lõppedes tuleb läbi viia tehtu hindamine. Olles asunud kursuse sisulise külje arendamise juurde, on esimene küsimus - kuidas ja kust materjale saada? Kui osa materjale on  juba olemas digitaalsel kujul, siis teine osa tuleb alles sellisele kujule viia. Kokku tuleb koguda kõik olemasolev ja juurde luua veel puuduv osa. Veebiõppe jaoks materjalide otsimine tähendab materjali otsimist interaktiivseks esituseks, arvestusega, et materjali läbitöötamine õpilaste poolt toimub veebi vahendusel. See seab omaltpoolt õppematerjalidele küllalt olulised tingimused. Materjali loomise ja kogumise käigus tuleb meeles pidada ka autoriõiguse ja intellektuaalse kaitse aspekte - nii selles osas,  mis puudutab Teie poolt loodud materjali kasutamist kui ka teiste loodud materjali kasutamist Teie enda töös.